**James Richard Martin** (født 30. juni 1972 i Malton, Yorkshire) er en britisk kokk, kokebokforfatter og TV-programleder. Hans mest populære program har vært BBC One-serien *Saturday Kitchen*, som han ledet i ti år (2006–2016).

Utdanning og karriere
---------------------

Castle Howard, der James Martin vokste opp Foto: Pwojdacz 
James Martin vokste opp i North Yorkshire, på herregården Castle Howard, der hans far var daglig leder. James måtte tidlig hjelpe til på gården, og fikk god kjennskap til ulike typer kjøtt og grønnsaker. Når han hadde fri, hjalp han gjerne sin mor og bestemor med matlaging. Han hadde dysleksi, og trivdes bedre på kjøkkenet enn på skolebenken. Allerede da han var 12 år gammel, fikk han lage mat for Dronningmoren, da hun var på besøk ved Castle Howard.

Etter grunnskolen fikk han sin første profesjonelle utdanning ved Scarborough Technical College. Der var han «årets student» alle de tre årene han gikk der. Mens han var ved skolen, ble han oppdaget av den kjente kokken Antony Worrall Thompson, og fikk arbeide ved hans restaurant «One Ninety Queen's Gate» i London. Etter en tid hos Thompson, arbeidet James i Frankrike. Da han kom tilbake til England, 22 år gammel, ble han ansatt som sjefskokk ved Hotel du Vin i Winchester. Her ble han lagt merke til av en TV-produsent fra London, og kort tid senere fikk han sin egen agent, og laget mat i Channel 4s program *Big Breakfast*. 

Han har selv trukket frem læreren Ken Allinson som en av dem som har lært ham mest. En annen viktig læremester var Pierre Chevillard, sjefskokk ved the Chewton Glen Hotel i Hampshire, der Martin arbeidet i to år.

### Restauranter

The Talbot Hotel, der James Martin var sjefskokk (executive chef) i tre år Foto: Colin Grice 
I 2011 åpnet han sin første restaurant, «Leeds Kitchen», i Leeds. Dette var den første britiske casinorestauranten som kom med i *Michelinguiden*. Casinoet, og dermed restauranten, stengte i 2013.

Den neste restauranten åpnet han i 2012, i hotellet «The Talbot» i fødebyen Malton. Der var han executive chef i tre år. Denne restauranten kom med i *Michelinguiden* allerede samme år. I 2015 sluttet han ved restauranten. Han hadde flere andre prosjekter, og ble enig med hotellets ledelse om ikke å fornye sin treårs kontrakt.

I 2013 åpnet han nok en restaurant inne i et casino, denne gang i Manchester: «James Martin Manchester».

Han har også restauranten «James Martin Kitchen» på London Stansted lufthavn. Denne åpnet i 2015.

### TV-program og serier (utvalg)

Etter at han ble «oppdaget» i 1996, og deltok i programmet *Big Breakfast*, har han deltatt i, og ledet, flere TV-program og -serier. Han var blant annet fast deltager i *Ready, Steady, Cook* i flere år. 

Fra 2017 har han laget flere serier for ITV: 

***James Martin's French Adventure*** (2017)

Martin reiste rundt i Frankrike i en gammel 2CV og laget fransk mat med en vri av lokale råvarer på ulike steder i landet. Et poeng var at bilen hadde tilhørt hans forbilde, kokken og TV-programlederen Keith Floyd.

***James Martin's American Adventure*** (2018)

***James Martin’s Great British Adventure*** (2019)

Etter å reist rundt i Frankrike og USA, reiste han i denne serien rundt i Storbritannia og laget mat av lokale råvarer. Denne serien laget han for ITV og SVT.

***Saturday Morning with James Martin*** (2017– )

***James Martin´s Islands To Higlands*** (2020)

#### BBC 2006–2016

Fra 2006 til 2016 ledet han flere program og serier for BBC:

*Saturday Kitchen*
Han er mest kjent for BBC Ones serie *Saturday Kitchen*, som han ledet fra 2006 til han sluttet etter eget ønske, i mars 2016. I hans ti år som programleder, hadde programmet i gjennomsnitt to millioner seere hver lørdag.

I 2015 fikk *Saturday Kitchen* prisen som beste matprogram under utdelingen av TV Choice Awards.

*James Martin's food map*
I 2010 tok han flysertifikat, og i de ti programmene i serien *James Martin's food map*, BBC Two (2013), fløy han i et tomotors propellfly over Storbritannia, besøkte ulike landsdeler og presenterte deres lokale råvarer og retter. Han understreket både i disse programmene og i *Saturday Kitchen* kvaliteten på britiske råvarer og britisk mat.

*Operation Hospital Food*
I 2011–2015 laget Martin TV-serien *Operation Hospital Food* for BBC, for å vise hvordan man kan forbedre maten som serveres ved sykehus, uten at det nødvendigvis blir dyrere, blant annet ved å bruke lokale råvarer. Under arbeidet med serien, så han behovet for å formidle informasjon også til de sykehusene som ikke ble besøkt, og satte opp et eget nettsted med forslag og oppskrifter på bedre sykehusmat: «Operation Hospital Food with James Martin».

### Samarbeid med reiselivsaktører

Thomas Cook Airlines
Samarbeidet mellom James Martin og Thomas Cook Airlines startet i 2012. Martin er ansvarlig for flyselskapets måltider om bord.

«The Cookery Club»
I 2014 begynte han et samarbeid med cruiseselskapet «P&O Cruises», som en av deres «Food Heroes» (norsk: «mathelter») om bord på cruiseskipet Britannia. «Matheltene» er fem kjente kokker, som holder korte matlagingskurs for passasjerene. James Martin ledet matheltenes kurs «The Cookery Club».

Virgin Trains
I mai 2016 overtok han ansvaret for menyene ved togene på The East Coast Line, som selskapets «executive chef».

### Annet engasjement

Oppskrifts- og bilspalter
James Martin har hatt egne oppskriftsspalter i *GoodFood* og *Ideal Home*, og har også skrevet i andre tidsskrifter. Han har tre store lidenskaper i tillegg til matlaging: motorsykler, fly og raske biler. Han hadde også en tid en egen bilspalte i *Mail Online*s utgave *Mail on Sunday*.

«Plates, mates and automobiles»
Martin har reist rundt både i USA, Frankrike og Storbritannia i forbindelse med TV-serier, som *United Cakes of America*, *James Martin's Brittany* og *James Martin's Food Map*, men i februar 2016 startet han en annerledes turné kalt «Plates, mates and automobiles» (norsk: Retter, kompiser og biler). Her kombinerte han sin interesse for mat og matlaging, med sin like store interesse for raske biler. Under turneen tilberedte han sine signaturretter foran publikum ved 25 ulike arrangementer i hele Storbritannia. Ved hvert show opptrådte dessuten ulike gjester, hans «mates».

### Forretningsmann

James Martin har et eget firma, «Picnic2U», som leverer ferdig fylte lunsjkurver til private og firma. Han samarbeidet tidligere med firmaet «Highland Fayre» om et lignende tilbud. Han har egne merker innen kjøkkenutstyr, kjøkkenredskaper og -tekstiler, og har flere foretak som tar seg av bokutgivelsene, TV-programmene, restaurantene og de andre prosjektene hans.

Bibliografi (utvalg)
--------------------

Alle bøkene er kokebøker, hvis ikke annet er nevnt.

* *The Deli Cookbook* (2000) ISBN 978-1840002119
* *James Martin's Delicious!: The Deli Cookbook* (2002) ISBN 978-1840006261
* *Easy British Food* (2005) ISBN 978-1840009774
* *James Martin's Great British Winter Cookbook* (2006) ISBN 978-1845330408
* *Eating In With James Martin* (2009) ISBN 978-0753715802
* *The Great British Village Show Cookbook* (2007) ISBN 978-1405333177
* *James Every Day: The Essential Collection* (2009) ISBN 978-1845334888
* *James Martin - The Collection* (2008) ISBN 978-1845334604
* *James Martin's Great British Dinners* (2007) ISBN 978-0753715819
* *Driven: Cooking in the Fast Lane - My Story* (2009) ISBN 978-0007294671 (Selvbiografi)
* *James Martin - Desserts* (2007) ISBN 978-1844004638
* *My Kitchen* (2010) ISBN 978-0007294718
* *Masterclass: Make Your Home Cooking Easier* (2011) ISBN 978-0007294725
* *James Martin Easy Everyday: The Essential Collection* () ISBN 978-1845336677
* *Slow Cooking: Mouthwatering Recipes with Minimum Effort* (2012) ISBN 978-1849491235
* *Fast Cooking: Really Exciting Recipes in 20 Minutes* (2013) ISBN 978-1849493185
* *Home Comforts* (2014) ISBN 978-1849494724
* *The Saturday Kitchen Cookbook: Over 100 simple but impressive recipes from the country's top chefs* (2007) ISBN 978-1846072239 (med flere forfattere/kokker)
* *Saturday Kitchen: at home: Over 140 recipes from 50 of your favourite chefs* (2010) ISBN 978-1846078842 (med flere forfattere/kokker)
* *Saturday Kitchen Cooking Bible: 200 Delicious Recipes Cooked in the Nation's Favourite Kitchen* (2013) ISBN 978-0297869108 (med flere forfattere/kokker)
* *Sweet* (2015) ISBN 978-1849495578

Hedersbevisninger
-----------------

I 2010 ble Martin tildelt en æresprofessortittel ved University of West London, London School of Hospitality and Tourism.

I 2013 mottok han *The Craft Guild of Chefs 20th Anniversary Special Award*.

I 2015 ble han utnevnt til årets TV-personlighet under utdelingen av «The Fortnum & Mason Food and Drink Awards».

Referanser
----------

1. ↑  Hastings (2012)
2. ↑  BBC om hendelsen
3. ↑  Keating, Matt (30. juni 2007) «My mentors». The Guardian
4. ↑  Om «Leeds Kitchen» i *Michelinguiden*
5. ↑  «Gerrard, Neil (6. februar 2015) «James Martin leaves Talbot hotel in Malton». *The Caterer*». Arkivert fra originalen 7. mai 2016. Besøkt 23. april 2016.
6. ↑  «James Martin Manchester»s offisielle nettsted Arkivert 27. april 2016 hos Wayback Machine.
7. ↑  Om restauranten på Stansted
8. ↑  NRK-serien *Kokkekamp* (1998–2003) var den norske versjonen av *Ready, Steady, Cook*
9. ↑  «James Martin´s French Adventure». *Matkanalen*. Besøkt 19. mai 2020.
10. ↑  Pocklington, Rebecca (23. februar 2016) «James Martin QUITS Saturday Kitchen after 10 years: Star thanks viewers for 'an amazing journey'». *mirror.co.uk*
11. ↑  TV Choice Magazines presentasjon av de ulike prisene Arkivert 16. april 2016 hos Wayback Machine.
12. ↑  BBCs informasjon om serien
13. ↑  Episodeoversikt fra BBC
14. ↑  BBC-nettsted med erfaringer og oppskrifter fra serien
15. ↑  Younan, Christine (23. mai 2019). «James Martin launches new menu with Thomas Cook Airlines: ‘Better than my wife’s cooking’». *Dailystar.co.uk* **(engelsk)**. Besøkt 21. mars 2021.
16. ↑  P&O Cruises' omtale av sine «Food Heroes»
17. ↑  Virgin Trains om avtalen
18. ↑  Informasjon fra hans eget nettsted Arkivert 21. april 2016 hos Wayback Machine.
19. ↑  Fra Martins nettsted – om biler Arkivert 26. april 2016 hos Wayback Machine.
20. ↑  Martins nyeste bilspalte i *Mail on Sunday*
21. ↑  GoodFood Channels YouTube-kanal med de ulike programmene
22. ↑  Fotheringham, Ann (2. februar 2016) «Food, fast cars and famous friends to join chef James Martin on stage in Glasgow». I: *Evening Times*
23. ↑  Picnic2Us nettsted Arkivert 2016-08-06, hos Wayback Machine.
24. ↑  «Highland Fayres informasjon om samarbeidet (2011)». Arkivert fra originalen 5. juni 2016. Besøkt 24. april 2016.
25. ↑  offisielt nettsted med noe informasjon om dette
26. ↑  Universitetets omtale av at han er æresprofessor Arkivert 10. april 2016 hos Wayback Machine.
27. ↑  The Craft Guilds omtale av pristildelingen
28. ↑  omtale av evenementet

Kilder
------

* Hastings, Sheena (5. november 2012). «The Big Interview: James Martin». *The Yorkshire Post* **(engelsk)**.
* Creighton, Sam (25. mars 2016). «Making millions: How TV chef James Martin built a lucrative culinary empire from his decade at the helm of Saturday Kitchen». *Daily Mail* **(engelsk)**.

Eksterne lenker
---------------

* (en) James Martin på Internet Movie Database Rediger på Wikidata

* (en) James Martin hos The Movie Database Rediger på Wikidata
* James Martins offisielle nettsted
* Oppskrifter fra «Saturday Kitchen»

|  |  |
| --- | --- |
| Oppslagsverk/autoritetsdata | VIAF **·** LCCN **·** NKC
 |